Ai 2 di Jugn, a Atene, i militants dal grup de estreme diestre greghe Hrisi Avgi (Albe di aur) a àn fat iruzion inte sale là che si presentave il prin dizionari moderni grêc – macedon e, daspò vê menaçât e insultât lis personis presintis, a àn puartât vie dut il materiâl pe presentazion. I organizadôrs de presentazion a jerin controlâts de polizie che però no si à fate viodi intant de iruzion. Si trate di un dai tancj episodis che a viodin tant che vitime la minorance macedone che e vîf intal stât grêc. Cun di fat, la presentazion e jere stade inmaneade de cjase editore Zora, leade al partît Vinožito (Arc di Sant Marc) che al difint i dirits de comunitât macedone greghe. Pes autoritâts statâls no esist nissune minorance macedone e no si ricognòs che chê fevelade te zone di Lerin / Florina e sedi une varietât linguistiche macedone. Par chest, fintremai la presentazion di un vocabolari, par cualchidun, e devente un atac cuintri de unitât dal stât.
Font: Eurolang, 02/06/09; Florina.org, 12/06/09
fur_Latn fur_Latn